22.

Premenná 250301: Hodnota produkcie Hodnota produkcie predstavuje hodnotu celkovej produkcie štatistickej jednotky vytvorenej počas referenčného obdobia. V prípade všetkých činností okrem činností divízií 64, 65 a 66 NACE ide o súčet položiek: + čisté tržby, ± zmena stavu zásob hotových výrobkov a nedokončenej výroby, ± zmena stavu zásob tovaru určeného na ďalší predaj, + príjem zo subvencií na produkty alebo tržby a + aktivovaná produkcia – nákup tovaru a služieb určených na ďalší predaj. Príjem zo subvencií na produkty alebo tržby je akýkoľvek príjem pochádzajúci zo štátnej pomoci poskytnutej štatistickej jednotke a takto aj vykázanej štatistickou jednotkou počas referenčného obdobia a v referenčnom období vykázanej ako takej touto jednotkou. Aktivovaná produkcia je celkové zvýšenie všetkých dlhodobých aktív vytvorených vlastnou činnosťou a takto aj vykázané štatistickou jednotkou v referenčnom období V prípade činností triedy K6411 NACE sa hodnota produkcie definuje ako iné administratívne náklady než náklady na zamestnancov plus poplatky a náklady na provízie plus náklady na zamestnancov plus odpisy dlhodobého hmotného a nehmotného majetku. V prípade činností triedy K6419 a skupiny K649 NACE sa hodnota produkcie definuje ako úrokové výnosy a podobné výnosy, mínus úrokové náklady a podobné náklady, plus výnosy z provízií, plus výnosy z akcií a iných cenných papierov s variabilným výnosom, plus čistý zisk alebo čistá strata z finančných operácií, plus príjmy zo subvencií na produkty alebo tržby. Hodnota produkcie v prípade určitých činností triedy K6499 sú čisté tržby plus subvencie alebo štátne dotácie alebo v prípade, ak sa z finančných výkazov nedajú zistiť čisté tržby, sa hodnota produkcie môže aproximovať celkovými prevádzkovými nákladmi. Hodnota produkcie v prípade činností skupín K642 a K643 NACE sú čisté tržby plus subvencie alebo štátne dotácie alebo v prípade, ak sa z finančných výkazov nedajú zistiť čisté tržby, sa hodnota produkcie môže aproximovať celkovými prevádzkovými nákladmi. V prípade činnosti triedy K6511 NACE sa hodnota produkcie definuje ako hrubé zaslúžené poistné plus výnosy z finančného umiestnenia, mínus výnosy z majetkových účastí, mínus opravné položky k finančnému umiestneniu, plus príjmy zaisťovateľov z investícií pripadajúce na ich podiel na hrubom predpísanom poistnom podniku, plus nerealizované prírastky hodnoty finančného umiestnenia, plus ostatné technické výnosy, čisté bez zaistenia, mínus vyplatené poistné nároky, plus/mínus zmena stavu rezervy na poistné plnenie (zvýšenie sa musí odčítať, zníženie sa musí pripočítať) plus/mínus zmena stavu ostatných technických rezerv, čisté bez zaistenia (náklady sa musia odčítať, výnosy sa musia pripočítať), plus/mínus (ak je k dispozícii) zmena stavu ostatných technických rezerv, podiel zaisťovateľov (náklady sa musia odčítať, výnosy sa musia pripočítať), plus/mínus (ak je k dispozícii) zmena fondu budúcich prídelov (náklady sa majú odčítať, výnosy sa majú pripočítať), mínus prémie a zľavy, bez zaistenia, mínus náklady na realizáciu finančného umiestnenia, mínus nerealizované úbytky hodnoty finančného umiestnenia, plus ostatné výnosy. V prípade činnosti triedy K65.12 a skupiny K65.2 NACE sa hodnota produkcie definuje ako hrubé zaslúžené poistné plus výnosy z finančného umiestnenia, mínus výnosy z majetkových účastí, mínus opravné položky k finančnému umiestneniu, plus príjmy zaisťovateľov z investícií pripadajúce na ich podiel na hrubom predpísanom poistnom podniku, plus ostatné technické výnosy, čisté bez zaistenia, plus ostatné výnosy, mínus vyplatené poistné nároky, plus/mínus zmena stavu rezervy na poistné plnenie (zvýšenie sa musí odčítať, zníženie sa musí pripočítať) mínus straty z realizácie finančného umiestnenia, mínus prémie a zľavy, čisté bez zaistenia, plus/mínus zmena stavu rezervy na vyrovnávanie mimoriadnych rizík (náklady sa majú odčítať, výnosy sa majú pripočítať), plus/mínus zmeny stavu ostatných technických rezerv, ktoré nie sú uvedené v rámci inej položky (náklady sa majú odčítať, výnosy sa majú pripočítať). V prípade činností skupiny K653 NACE sa hodnota produkcie definuje ako čisté tržby, mínus platené poistné, plus výnosy z finančného umiestnenia, plus ostatné výnosy, plus pohľadávky poistného plnenia, mínus celkové výdavky na penzie, mínus čistá zmena výšky technických rezerv (zvýšenie technických rezerv sa má od hodnoty produkcie odčítať a zníženia pripočítať). Alternatívne sa hodnota produkcie môže vypočítať ako súčet nákladov. V súvislosti s činnosťami divízie K66 NACE, v prípade ktorých sa z finančných výkazov nedajú zistiť čisté tržby, sa hodnota produkcie definuje ako úrokové výnosy a podobné výnosy, mínus úrokové náklady a podobné náklady, plus výnosy z provízií, plus výnosy z akcií a iných cenných papierov s variabilným výnosom, plus čistý zisk alebo čistá strata z finančných operácií, plus príjmy zo subvencií na produkty alebo tržby. V súvislosti s činnosťami divízie K66 NACE, v prípade ktorých sa z finančných výkazov dajú zistiť čisté tržby, sa hodnota produkcie definuje ako čisté tržby, plus aktivovaná produkcia, plus príjmy zo subvencií na produkty alebo tržby.